יונדאי טוסון מככב במבחני הריסוק - אוטו
ארגון יורו NCAP ערך מבחני ריסוק לטוסון, למיאטה ולאופל קארל. חמישה כוכבים לראשון, ארבעה למאזדה ולאופל
ארגון EuroNCAP פרסם היום את תוצאות סבב מבחני הריסוק האחרון שערך. שלושה כלים נבחנו הפעם – יונדאי טוסון החדש, מאזדה MX5 (מיאטה) והקארל הקטנה של אופל.
יונדאי טוסון – חמישה כוכבים
הטוסון החדש של יונדאי הוא היחיד בסבב הנוכחי שקיבל את הציון המרבי, חמישה כוכבים. רכב הפנאי הקוריאני השיג ציון של 86% בהגנה על מבוגרים, 85% בהגנה על ילדים ו-71% בהגנה על הולכי רגל . בסעיף מערכות הבטיחות קיבל הטוסון 71%.
מאזדה MX5 – ארבעה כוכבים
הרודסטר היפנית איבדה את הכוכב החמישי על קוצו של אחוז בסעיף מערכות הבטיחות – היא קיבלה 64%, בגלל העדר בלימה אוטונומית, כאשר המינימום לקבלת חמישה כוכבים הוא 65%. בשאר הסעיפים הספורטיבית הקטנה מרשימה למדי – 84% בהגנה על מבוגרים, 80% בהגנה על ילדים, וציון מצוין בהגנה על הולכי רגל – 93%.
אנחנו, אישית, מוכנים לסלוח למכונית ספורט על שימוש צנוע באלקטרוניקה בטיחותית.
אופל קארל – ארבעה כוכבים
מכונית המיני לא הצליחה להיות המיני הראשונה שמשיגה חמישה כוכבים במבחן המעודכן, והסתפקה בארבעה. בסעיף ההגנה על מבוגרים השיגה המכונית 74% ו-72% בהגנה על ילדים (המינימום לחמישה כוכבים, בשני הסעיפים, הוא 80%). אלו ציונים נמוכים במעט מהציונים שקיבלו מרבית המתחרות בקטגוריה. בסעיף ההגנה על הולכי רגל השיגה המכונית ציון של 68%, ובסעיף מערכות הבטיחות 64%.